<classify> Azam FC inayonolewa na Mwingereza Stewart Hall ilikuwa ya kwanza kufika eneo hilo na kuanza mazoezi kama programu ya kocha ilivyopanga na baadaye Simba iliwasili eneo hilo na kuanza mazoezi chini ya kocha Dylan Kerr ambaye naye ni raia wa Uingereza mzaliwa wa Malta.Mabingwa wa zamani wa Tanzania Bara, Azam FC walikuwa upande wa kushoto wakifanya mazoezi ya stamina huku Simba wao walikaa kulia na kuanza mazoezi, lakini kutokana na ufinyu wa eneo walilazimika kukimbia na kupita eneo ambalo Azam walikuwa na kuwafanya wachezaji kuanza kutaniana, maana wote walikuwa wakikimbia kuelekea upande mmoja, lakini Simba walienda mbali zaidi ya wenzao.Kocha Kerr alikuwa akiongoza mazoezi kwa vitendo alisikika akiwaambia kuwa waweke mawazo yao kwenye Simba na siyo kufikiria Azam, Yanga au Ruvu Shooting, bali ni Simba kwanza.Zoezi la Simba kuendelea kufanya mazoezi kupita eneo ambalo Azam FC walikuwapo, lilimfanya mshambuliaji Mussa Hassan Mgosi kujisahau na kuanza kupiga stori na mmoja wa wachezaji wa Azam FC hadi alipoitwa na Kocha Msaidizi Suleiman Matola, kwani kocha alikuwa anaendelea na programu ya mazoezi.Wakati Simba na Azam FC wakiwa Coco, wapinzani wao Yanga wao walikuwa ufukwe wa Gymkhana wakifanya mazoezi.  <topic>: MICHEZO 